CELEX: 32016D1910
Language: fi
Date: 2016-10-28 00:00:00
Title: Komission täytäntöönpanopäätös (EU) 2016/1910, annettu 28 päivänä lokakuuta 2016, hallituksille suoritettuja maksuja koskevien tiettyjen kolmansien maiden raportointivaatimusten Euroopan parlamentin ja neuvoston direktiivin 2013/34/EU 10 luvun vaatimusten vastaavuudesta (ETA:n kannalta merkityksellinen teksti)

29.10.2016   
            
            
               FI
            
            
               Euroopan unionin virallinen lehti
            
            
               L 295/82
            
         KOMISSION TÄYTÄNTÖÖNPANOPÄÄTÖS (EU) 2016/1910,
   annettu 28 päivänä lokakuuta 2016,
   hallituksille suoritettuja maksuja koskevien tiettyjen kolmansien maiden raportointivaatimusten Euroopan parlamentin ja neuvoston direktiivin 2013/34/EU 10 luvun vaatimusten vastaavuudesta
   (ETA:n kannalta merkityksellinen teksti)
   EUROOPAN KOMISSIO, joka
   ottaa huomioon Euroopan unionin toiminnasta tehdyn sopimuksen,
   ottaa huomioon tietyntyyppisten yritysten vuositilinpäätöksistä, konsernitilinpäätöksistä ja niihin liittyvistä kertomuksista, Euroopan parlamentin ja neuvoston direktiivin 2006/43/EY muuttamisesta ja neuvoston direktiivien 78/660/ETY ja 83/349/ETY kumoamisesta 26 päivänä kesäkuuta 2013 annetun Euroopan parlamentin ja neuvoston direktiivin 2013/34/EU (1) ja erityisesti sen 47 artiklan,
   ottaa huomioon säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta ja direktiivin 2001/34/EY muuttamisesta 15 päivänä joulukuuta 2004 annetun Euroopan parlamentin ja neuvoston direktiivin 2004/109/EY (2) ja erityisesti sen 6 artiklan,
   sekä katsoo seuraavaa:
   
               (1)
            
            
               Direktiivin 2013/34/EU 46 artiklassa vahvistetun vastaavuuden arvioinnin tarkoituksena on vähentää hallinnollista rasitetta ja välttää kaksinkertaista raportointia suurissa yrityksissä ja kaikissa yleisen edun kannalta merkittävissä yhteisöissä, jotka toimivat kaivannaisteollisuudessa tai harjoittavat aarniometsien puunkorjuuta sekä laativat ja julkistavat direktiivin 2013/34/EU 42 artiklassa tarkoitetut kertomukset hallituksille suoritetuista maksuista. Direktiivin 2004/109/EY 6 artiklan mukaan kaivos- ja kaivannaisteollisuudessa tai aarniometsien hakkuuteollisuudessa toimivien liikkeeseenlaskijoiden on myös laadittava mainitun direktiivin 10 luvun mukaisesti vuosittain kertomus valtioille suoritetuista maksuista.
            
         
               (2)
            
            
               Direktiivin 2013/34/EU 46 artiklassa vapautetaan yritykset, jotka toimivat kaivannaisteollisuudessa ja harjoittavat aarniometsien puunkorjuuta, vaatimuksesta laatia ja julkaista hallituksille suoritetuista maksuista direktiivin 2013/34/EU 10 luvun vaatimusten mukainen kertomus sikäli kuin yritys julkistaa kyseiset maksut vastaavista kolmannen maan raportointivaatimuksista johtuvan oikeudellisen velvoitteen seurauksena. Tällainen oikeudellinen velvoite voi käytännössä kohdistua emoyritykseen tytäryritysten vuoksi. Tässä tapauksessa yritykset raportoisivat tietyissä kolmansissa maissa oikeudellisten raportointivaatimusten piiriin kuuluvista maksuistaan noudattaen näiden kolmansien maiden raportointivaatimuksia, jotka katsotaan vastaaviksi. Kaikista muista maksuista yritykset raportoisivat asiaa koskevassa unionin lainsäädännössä vahvistettujen vaatimusten mukaisesti. Asianomaisten yritysten olisi silti täytettävä velvoitteensa julkaista kertomus siten kuin säädetään kunkin jäsenvaltion lainsäädännössä Euroopan parlamentin ja neuvoston direktiivin 2009/101/EY (3) 2 luvun mukaisesti noudattaen samalla sitä määräaikaa, jonka jäsenvaltio on asettanut julkisten asiakirjojen saatavuudelle.
            
         
               (3)
            
            
               Kolmansien maiden raportointivaatimusten vastaavuutta olisi arvioitava direktiivin 2013/34/EU 46 artiklan 3 kohdassa vahvistettuihin perusteisiin nähden. Perusteissa viitataan erityisesti kohdeyrityksiin, maksujen saajiin, ilmoitettuihin maksuihin, ilmoitettujen maksujen kohdentamiseen, ilmoitettujen maksujen jakautumiseen, kriteereihin tietojen antamiseksi konsernin lukujen perusteella, raportointivälineeseen, raportointitiheyteen ja toimenpiteisiin raportoimatta jättämisen estämiseksi.
            
         
               (4)
            
            
               Kanada on vahvistanut hallituksille suoritettuja maksuja koskevat raportointivaatimukset (Extractive Sector Transparency Measures Act of 22 June 2015 and its Technical Reporting Specifications). Direktiivin 2013/34/EU 46 artiklan 3 kohdassa luetellut perusteet huomioon ottaen mainitut raportointivaatimukset johtavat olennaisiin vaikutuksiin, jotka vastaavat direktiivin 2013/34/EU 10 luvun ja direktiivin 2004/109/EY 6 artiklan säännöksiä. Nämä raportointivaatimukset koskevat yrityksiä ja liikkeeseenlaskijoita, jotka toimivat yksinomaan kaivannaisteollisuudessa. Tästä olisi pääteltävä, että yritysten ja liikkeeseenlaskijoiden hallituksille suorittamia maksuja koskevien raportointivaatimusten Kanadassa on katsottava vastaavan direktiivin 2013/34/EU 10 luvun vaatimuksia ainoastaan kyseisten yritysten ja liikkeeseenlaskijoiden kaivannaisteollisuuden toimintojen osalta.
            
         
               (5)
            
            
               Tämän päätöksen soveltamisalaan kuuluvissa kolmansissa maissa sovellettavien hallituksille suoritettuja maksuja koskevien raportointivaatimusten säännöllinen tarkastelu ei rajoita komission mahdollisuutta aloittaa erityinen uudelleentarkastelu, jos komission on asiaan liittyvän kehityksen perusteella tarpeen arvioida uudelleen tällä päätöksellä hyväksyttyä vastaavuutta. Tällainen uudelleenarviointi voi johtaa tämän päätöksen kumoamiseen.
            
         
               (6)
            
            
               Tässä päätöksessä säädetyt toimenpiteet ovat direktiivin 2013/34/EU 50 artiklan 1 kohdalla perustetun komitean lausunnon mukaiset,
            
         ON HYVÄKSYNYT TÄMÄN PÄÄTÖKSEN:
   1 artikla
   Direktiivin 2013/34/EU 47 artiklan ja direktiivin 2004/109/EY 6 artiklan soveltamiseksi tämän päätöksen liitteessä lueteltujen kolmansien maiden raportointivaatimusten, joita sovelletaan direktiivin 2013/34/EU 41 artiklan 1 kohdassa tarkoitettuihin kaivannaisteollisuudessa toimiviin yrityksiin ja liikkeeseenlaskijoihin, katsotaan vastaavan direktiivin 2013/34/EU 10 luvun hallituksille suoritettuja maksuja koskevia vaatimuksia.
   2 artikla
   Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
   
      Tehty Brysselissä 28 päivänä lokakuuta 2016
      
         
            Komission puolesta
         
         
            Puheenjohtaja
         
         Jean-Claude JUNCKER
      
   
   
      (1)  EUVL L 182, 29.6.2013, s. 19.
   
      (2)  EUVL L 390, 31.12.2004, s. 38.
   
      (3)  Euroopan parlamentin ja neuvoston direktiivi 2009/101/EY, annettu 16 päivänä syyskuuta 2009, niiden takeiden yhteensovittamisesta samanveroisiksi, joita jäsenvaltioissa vaaditaan perustamissopimuksen 48 artiklan toisessa kohdassa tarkoitetuilta yhtiöiltä niiden jäsenten sekä ulkopuolisten etujen suojaamiseksi (EUVL L 258, 1.10.2009, s. 11).
   
      LIITE
      LUETTELO KOLMANSISTA MAISTA 1 ARTIKLAN SOVELTAMISEKSI (KAIVANNAISTEOLLISUUDESSA TOIMIVAT YRITYKSET JA LIIKKEESEENLASKIJAT)
      
               
                  (1)
               
               
                  Kanada